ધન પાછળ ધનાધન. કેટલા મેસેજ આવ્યા સવારમાં જ, હજુ તો પૂરો દિવસ બાકી છે. મોસ્ટલી બધા જ ધન પ્રાપ્તિની શુભેચ્છાઓના. ધન જરૂરી છે જ, પણ સઘળું ધન જ છે શું? ધનતેરસ એટલે માં લક્ષ્મી સાથે વિધ્નહર્તા ગણેશ અને કુબેર સાથે તંદુરસ્તી બક્ષનાર દેવી ધનવંતરીની પણ પૂજા કરવાનો દિવસ. પરંતુ આપણે ફક્ત માં લક્ષ્મી ને રીજવીએ. કારણ આપણી માનસિકતા મુજબ જો પૈસો છે તો બધું તેની મેળે મળી જશે. પૈસો એ જ પરમેશ્વર. પૈસો બધું જ ખરીદી શકે, એટલે જો પૈસો મળી જાય એટલે પછી બીજી કોઈ મુશ્કેલી જ નહિ આવે. આવું શું સાચું છે? હવે સોશિયલ મીડિયા થકી આપણે અમુક ફોટા કે વિડીઓ જોઈ શકીએ કે, દેશના ટોપ બીલીનીયરો પણ પ્રાર્થના કરતાં કે શ્લોક બોલતાં નજરે પડે. તો જ્યાં પૈસાની કોઈ ખોટ નહિ તેમને શી જરૂર પ્રાર્થના કરવાની. પણ પૈસો બધું ના જ આપી શકે, તેનું આ ઉદાહરણ કહી શકાય.